text: Kurdiske mænd delte roser ud til kvinder på gågaden
  22 januar 2016 kl. 20.04
  Kurdiske mænd prægede fredag gadebilledet i Sønderborg, hvor de delte roser ud til forbipasserende kvinder. 
  Roser var fredag en markant del af gadebilledet på gågaden i Sønderborg.
  Det var kurdiske mænd, som delte roserne ud til forbipasserende kvinder, og en af modtagerne var 21-årige Vinnie Truelsen fra Sønderborg, der går på VUC i byen.
  - En veninde og jeg var på vej hjem fra skole, og så fik vi roser af de her kurdiske mænd. De fortalte, de var ærgerlige over de negative historier i medierne, og at de var taknemmelige for at være her, siger Vinnie Truelsen fra Søndeborg.
  Hun delte efterfølgende sin oplevelse omkring roserne på Facebook.
  - Deres budskab er, at de respekterer kvinderne, og de vil ikke sammenlignes med alle dem, der vil kvinderne ondt. De respekterer Danmark, de respekterer den danske befolkning, og ikke mindst respekterer de, de danske kvinder, skriver Vinnie Truelsen i hendes Facebook-opdatering.
  Du kan se hele Vinnie Truelsens Facebook-opslag her, der allerede har fået flere hundrede likes.
  
  